Na temelju članka 19. Zakona o savjetima mladih ("Narodne novine" broj 41/14, 83/23) te članka 15.Poslovnika o radu Savjeta mladih Grada Karlovca, Savjet mladih Grada Karlovca je na 3. sjednici održanoj dana 18. studenog 2024. godine donijelo sljedeći

PROGRAM RADA

SAVJETA MLADIH GRADA KARLOVCA

ZA 2025. GODINU

Logo, company name

Description automatically generated

1. UVOD

Savjet mladih Grada Karlovca (u daljnjem tekstu: Savjet mladih) je savjetodavno tijelo Gradskog vijeća Grada Karlovca osnovano temeljem Zakona o savjetima mladih (NN 41/14, 83/23) s ulogom promicanja i zagovaranja prava, potreba i interesa mladih na lokalnoj i područnoj razini. Kako bi se osigurao što kvalitetniji i organiziraniji rad Savjeta mladih, sukladno čl. 19. Zakona o savjetima mladih donosimo ovaj Program rada u kojem se definiraju ciljevi i aktivnosti koje se planiraju provoditi u 2025. godini.

Savjet mladih će sukladno članku 16. Poslovnika o radu Savjeta mladih Grada Karlovca (u daljnjem tekstu: Poslovnik) održavati redovite sjednice po potrebi, a najmanje jednom svaka tri mjeseca. Sjednice će se održavati uživo ili, u nemogućnosti okupljanja uživo, putem online platformi Zoom/Google Meet. Na sjednicama će se raspravljati o svim pitanjima iz djelokruga te raditi na provedbi ovog Programa.

Članovi Savjeta mladih sudjelovali su u Radnoj skupini za izradu Gradskog programa za mlade grada Karlovca za razdoblje od 2025-2028. Godine te je u procesu izrade i na tematskim radionicama izražen *Nacrt Programa za mlade Grada Karlovca za razdoblje od 2025.-2028. godine (u daljnjem tekstu: Nacrt GPM-a)*  kojeg ćemo korisiti kao podlogu za provedbu aktivnosti do donošenja programa početkom 2025. godine. Nacrtom GPM-a definirana su sljedeća područja djelovanja: *1.* *Obrazovanje, zapošljavanje, poduzetništvo i stanovanje*; *2. Slobodno vrijeme, kultura, sport i aktivizam mladih; 3. Zdravstvena i socijalna zaštita, koja ćemo razraditi u daljnjim točkama.*

2. PLAN AKTIVNOSTI SAVJETA MLADIH GRADA KARLOVCA U 2025. GODINI

2.1. Promocija Savjeta mladih

Savjet mladih Grada Karlovca će promociju započeti po srednjim školama kako bi osvijestili i potaknuli što veći broj mladih na uključivanje u aktivnosti i kreiranje politike za mlade u lokalnoj sredini kroz Vijeće učenika. Predstavljamo Savjet mladih koji mladima pruža prilike za osobni rast, edukaciju i društveno korisne projekte. Cilj nam je mladima približiti mogućnosti volontiranja i umrežavanja koje će im pomoći u izgradnji karijere. Naša vrata su otvorena i za zaposlene mlade, kojima nudimo podršku kroz korisne resurse za osobni i profesionalni razvoj. Aktivnosti koje ćemo provoditi su prilagođeni različitim interesima i profilima mladih, od učenika do zaposlenih. Aktivnosti promoviranja i informiranja mladih radit će se i putem društvenih mreža, ali i kroz suradnju sa lokalnim medijima. Našoj zajednici koja teži promjenama i bori se za pozitivne pomake u društvu se može pridružiti svatko, a dostupni za komunikaciju smo putem službene e-mail adrese i društvenih mreža.

2.2. Edukacija za članove Savjeta mladih

Savjet mladih Grada Karlovca u 2025. godini organizirat će edukaciju za članove Savjeta u suradnji s Gradom Karlovcem. Edukacija će biti otvorena za sve Savjete iz županije kako bismo zajedno proširili znanja o strukturi tijela u kojem djelujemo te kako bismo svoja zaduženja mogli u potpunosti i ispravno izvršavati. Edukacija pruža priliku za stjecanjem novih znanja i vještina. Kroz edukaciju ćemo razvijati osobne potencijale, također i kroz susrete s različitim ljudima na edukacijama proširit ćemo mrežu poznanstava i otvoriti si nove prilike.

2.3. Održavanje redovnih sjednica s gradonačelnikom i predsjednikom Gradskog vijeća te sudjelovanje Savjeta mladih na Sjednicama Gradskog vijeća

Cilj nam je uspostaviti i ostvariti uspješnu i konstruktivnu suradnju sa gradonačelnikom Grada Karlovca, Gradskim vijećem i predsjednikom Gradskog vijeća te svim ostalim zainteresiranim dionicima koji aktivno sudjeluju u oblikovanju i stvaranju politika za mlade te kreiranju što boljih uvjeta za mlade u gradu Karlovcu.

Savjet mladih će na svoje sjednice pozivati Gradonačelnika i predsjednika Gradskog vijeća s ciljem informiranja o djelovanju Savjeta mladih te suradnje po pitanjima bitnim za mlade u gradu Karlovcu. Savjet mladih će sudjelovati na sjednicama Gradskog vijeća značajnim po pitanjima za mlade i položaj mladih u lokalnoj zajednici.

2.4. Suradnje i umrežavanje Savjeta mladih sa drugim dionicima i akterima na lokalnoj, regionalnoj i državnoj razini

Jedna od glavnih ideja Savjeta mladih je **umrežavanje te povezivanje** što većeg broj mladih koji žele djelovati u svojoj lokalnoj zajednici, ali i puno šire. Savjet mladih svojim radom želi okupiti mlade iz grada Karlovca kako bi se aktivnije uključili u stvaranje politika namijenjenih njima, ali i aktivno uključivanje u život lokalne zajednice te kreiranje aktivnosti od njihova interesa. Ideja je i povezivanje sa Savjetima mladih s područja Karlovačke županije, osobito sa županijskim savjetom, kao i Savjetima mladih iz ostalih gradova, županija i Grada Zagreba s ciljem razmjenjivanje ideja i dobrih praksi te zajedničkog učenja. Nadalje, cilj je stvaranje i oblikovanje, kao i implementiranje politika za mlade u lokalne politike kako bi mladi osvijestili da postoje tijela u njihovim zajednicama koja osluškuju njihove potrebe.

Službeno sjedište Savjeta mladih je u **Centru za mlade** **Grabrik** s kojim želimo ojačati suradnju koji okupljanja udruge mladih i za mlade, inicijative mladih, ali i drugih udruga i pojedinca koji provode svoje aktivnosti namijenjene mladima u prostoru Centra. Suradnja s Centrom za mlade ključna je za aktivno sudjelovanje mladih u kreiranju politika, stvaranju proaktivnih i zainteresiranih mladih željnih novih znanja i učenja novih vještina te daje da podršku i prostor za realizaciju aktivnosti i ideja u radu s mladima.

2.5. Sudjelovanje na konferencijama, seminarima i radionicama

Savjet mladih sudjelovati će na konferencijama, seminarima i radionicama koje smatraju relevantnim i bitnim po pitanju tematika koje se bave mladima i za mlade u Hrvatskoj i šire te su usmjerene na aktivno uključivanje mladih u donošenje odluka i kreiranje lokalnih politika.

3. PROVEDBA GRADSKOG PROGRAMA ZA MLADE 2025.-2028.

Kao jedan od aktera na lokalnoj političkoj sceni Savjet mladih Grada Karlovca sudjelovat će u provedbi i praćenju *Gradskog programa za mlade Grada Karlovca od 2025.-2028. godine*. Savjet mladih zalagat će se za provedbu aktivnosti i mjera definiranih Programom i to s posebnim naglaskom na obrazovanje, zapošljavanje, poduzetništvo i stanovanje, slobodno vrijeme, kulturu, sport i aktivizam mladih te zdravstvo i socijalnu zaštitu.

3.1. OBRAZOVANJE, ZAPOŠLJAVANJE, PODUZETNIŠTVO I STANOVANJE

Radionice financijske i političke pismenosti provedene u prošlom Sazivu Savjeta mladih polučile su mnogo pozitivnih povratnih informacija, stoga planiramo provedbu ovakvih aktivnosti korisnih mladima. Kroz radionicu financijske pismenosti, mladi bi naučili osnovne vještine upravljanja novcem, poput izrade osobnog budžeta i planiranja štednje, što im pomaže u budućoj financijskoj samostalnosti. Razumijevanje financijskih pojmova omogućilo bi im donošenje boljih odluka o trošenju, investiranju i zaduživanju. Osim toga, razvila bi se svijest o važnosti odgovornog upravljanja financijama, što može smanjiti rizik od dugova i financijske nesigurnosti. S druge strane, radionica političke pismenosti mladima bi približila osnove političkog sustava i njihova prava i obveze kao građana. Naučili bi kako prepoznati pouzdane izvore informacija i donositi informirane odluke u političkim pitanjima. Time bi se stvorila kritička svijest o utjecaju politike na svakodnevni život i potaklo ih da sudjeluju u demokratskim procesima. Mladi bi tako postali svjesniji važnosti glasanja, volontiranja u zajednici i uključivanja u društvene promjene. Obje radionice, financijska i politička pismenost, zajedno bi doprinijele izgradnji samopouzdanja među mladima, jačajući ih za odgovorno sudjelovanje u društvu.

3.1.1.Obrazovanje  
Savjet mladih može usmjeriti mlade na razne edukativne programe i radionice, te mogućnosti neformalnog obrazovanja. Potičući cjeloživotno učenje, može pomoći mladima u razvoju specifičnih vještina, kao što su poduzetništvo ili javni nastup. Savjet mladih može surađivati s obrazovnim institucijama kako bi omogućila pristup korisnim resursima, kao što su besplatne online platforme za učenje. Na taj način, doprinosi se njihovom obrazovnom razvoju i jačanju kompetencija za tržište rada.

3.1.2.Zapošljavanje i poduzetništvo mladih

Savjet mladih može organizirati radionice za razvoj vještina koje su tražene na tržištu rada, poput digitalnih i komunikacijskih vještina. Također, može mladima pružiti podršku u pisanju životopisa i pripremi za razgovore za posao, čime im pomaže da se istaknu pred poslodavcima. Na taj način se može pridonijeti većoj informiranosti o mogućnostima koje se nude na tržištu rada te smanjenju nezaposlenosti među mladima. Savjet mladih može informirati mlade o mogućnostima samozapošljavanja i prilikama koje se nude za mlade poduzetnike u gradu Karlovcu. Ove aktivnosti možemo provesti u suradnji sa različitim dionicima kao što su Centar za mlade ili Hrvatski zavod za zapošljavanje.

3.2. SLOBODNO VRIJEME, KULTURA, SPORT I AKTIVIZAM MLADIH

Organiziranjem kviza za mlade, želimo stvoriti zabavno i opušteno okruženje koje potiče druženje, timski rad i međusobno upoznavanje. Kviz bi obuhvatio raznolike teme, uključujući opću kulturu, lokalnu povijest i aktualnosti, čime bi sudionici ne samo razvijali svoje znanje nego i učili o gradu u kojem žive. Kao dodatnu motivaciju, pobjednicima bismo osigurali primjerene nagrade u suradnji s ustanovama u kulturi Grada Karlovca. Ovim aktivnostima mlade se potiče na istraživanje kulturne i društvene ponude grada, čime pridonosimo njihovom osobnom razvoju i promoviramo rad lokalnih ustanova. Sudjelovanje u kvizu potiče i osjećaj zajedništva među mladima te ih motivira na uključivanje u slične društvene i kulturne aktivnosti u budućnosti. Dodatno, promoviranjem događaja putem društvenih mreža i lokalnih medija, povećavamo svijest o kvizu i o važnosti gradskih ustanova kao ključnih mjesta za učenje i zabavu.

3.3. ZDRAVSTVO I SOCIJALNA ZAŠTITA MLADIH

Radionica o mentalnom zdravlju ključna je za podizanje svijesti o važnosti brige za psihološko stanje, posebno među mladima koji se suočavaju s različitim izazovima. Takve radionice omogućuju sudionicima da bolje razumiju svoje emocije i nauče zdrave načine nošenja sa stresom, anksioznošću i drugim teškoćama. Razgovor o mentalnom zdravlju pomaže u razbijanju stigme, potičući ljude da otvoreno traže podršku i pomoć kada im je potrebna. Kroz edukaciju o tehnikama poput mindfulnessa, upravljanja emocijama i komunikacijskih vještina, sudionici mogu steći alate za izgradnju otpornosti i poboljšanje kvalitete života. Osim toga, radionica pruža siguran prostor za dijeljenje iskustava, čime se potiče osjećaj zajedništva i međusobne podrške. Na taj način, mentalno zdravlje postaje dio svakodnevne brige za sebe, jednako važno kao i tjelesno zdravlje.

4. PRORAČUN SAVJETA MLADIH GRADA KARLOVCA

U proračunu Grada Karlovca za 2025. godinu unutra Upravnog odjela za društvene djelatnosti osigurana su sredstva za provedbu ovog Programa u iznosu od 3.318,00 eura. Predviđena sredstva Savjet mladih će koristiti s ciljem realizacije svojih aktivnosti prema Zakonu o savjetima mladih (NN 41/14, 83/23) te će o svom radu podnijeti izvješće Gradskom vijeću Grada Karlovca.

5. ZAKLJUČAK

Savjet mladih Grada Karlovca ostavlja mogućnost izmjena i dopuna ovog Programa rada sukladno eventualnim promjenama i novonastalim potrebama svog djelovanja u 2025. godini. Uz prethodnu suglasnost Upravnog odjela za društvene djelatnosti, Savjet mladih donosi Izmjene i dopune Programa rada u dijelu planiranih aktivnosti, dok će za značajnije izmjene Programa koje se odnose na sredstava osigurana u Proračunu Grada Karlovca za 2025. godinu, Izmjene i dopune Programa rada dati na usvajanje Gradskom vijeću Grada Karlovca.

**PREDSJEDNICA**

**SAVJETA MLADIH GRADA KARLOVCA**

**Matea Ivanković**

